Debrecen
Store norske leksikon,Geografi,Verdens geografi,Europa,Ungarns geografi
Debrecen er en by i Ungarn, 195 kilometer øst for Budapest, administrasjonssenter for fylket Hajdú-Biha. Byen har 201 432 innbyggere (2019) og er landets nest største by. Debrecen er hovedsenter for landet øst for elven Tisza.
Næringsliv og transport Industrivirksomheten omfatter produksjon av blant annet maskiner, bildeler, næringsmidler, legemidler og møbler. Det er jernbaneforbindelse og motorvei mellom Debrecen og Budapest. Fem kilometer sørvest for Debrecen er det en internasjonal flyplass. Kultur og utdanning Debrecen er en gammel kultur- og universitetsby. Den reformerte kirken ble bygd mellom 1805 og 1824 i neoklassisk stil. Déri-museet har mange verker av den ungarske maleren Mihály von Munkácsy (1844–1900) og en egen avdeling viet gammel kunst fra Egypt. I Debrecen er det et senter for samtidskunst og et teater.Universitetet i Debrecen, som ble grunnlagt i 1912, er en fortsettelse av en reformert høyskole fra 1538. Med 30 000 studenter er dette landets største universitet (2020). Universitetet har 14 fakulteter. Det medisinske universitetet og landbruksakademiet, som ble etablert henholdsvis i 1918 og 1868, er nå en del av universitetet i Debrecin. I byen er det et eget teologisk universitet, som også er en fortsettelse av den reformerte høyskolen fra 1538. Historie Debrecen fikk byrettigheter i 1360, og var i middelalderen spesielt kjent for sitt heste- og kvegmarked. Byen antok kalvinismen i 1567 og har siden vært et hovedsete for den reformerte kirke, som omfatter to tredeler av innbyggerne i byen. I 1849 var Debrecen sete for riksdagen og den revolusjonære regjeringen. Under kampene i september og oktober 1944 ble byen nesten rasert. Etter den sovjetiske erobringen var den en tid sete for den ungarske nasjonalforsamlingen og den provisoriske regjeringen. Les mer i Store norske leksikon Ungarn Ungarns geografi Ungarns befolkning Ungarns historie Økonomi og næringsliv i Ungarn